**Előterjesztés Harc Községi Önkormányzat Képviselő-testülete**

**2016. május 31-én tartandó ülésére**

*3. számú napirend*

**Tárgy: A közterületek használatának szabályairól szóló 3/2013.(IV.22.) számú önkormányzati rendelet módosítása**

**Előterjesztő és előadó: Balogh Györgyi aljegyző**

**Az előterjesztést készítette: Balogh Györgyi aljegyző**

**Tisztelt Képviselő-testület!**

Harc Községi Önkormányzat Képviselő-testülete az Alaptörvény „Helyi önkormányzatok” c. fejezete XXXII. cikkének (2) bekezdésében kapott felhatalmazás alapján a helyi sajátosságokra tekintettel „A közterületek használatáról” szóló 3/2013. (04.22.) sz. önkormányzati rendeletét módosítja.

**A tervezett módosítás szerint a rendelet egy új szakasszal egészül ki, amely a következő:**

**A közterület engedély nélküli használatának jogkövetkezményei**

***14/A. §.*** (1) A közterület eltérő, vagy engedély nélküli használata esetén a használó az önkormányzat felhívására köteles a használatot megszüntetni, és a közterületet eredeti állapotában saját költségén - minden kártalanítási igény nélkül - helyreállítani. Amennyiben a használó e kötelezettségének nem tesz eleget, úgy az önkormányzat jogosult a használó költségére az eredeti állapotot helyreállítani.

(2) Abban az esetben, ha a közterület igénybevétel során közvetlen veszély, a közlekedés zavarása áll fenn, az önkormányzat a közterület igénybevételét azonnali hatállyal, kártalanítás nélkül jogosult megszüntetni.

(3) Az, aki a közterületet e rendeletben szabályozott engedélyhez kötött esetekben engedély nélkül, vagy az engedélyben foglalt feltételektől eltérő módon használ, az engedély nélküli, 6 vagy az attól eltérő használat tartamára, az egyébként fizetendő közterület-használati díj megfizetésére köteles.

(4) Ha a közterületet engedély nélkül, vagy az engedélytől eltérő módon használó az engedély kiadása feltételeinek egyébként megfelel, kérelmére, a közterület használatához hozzá lehet járulni. Ez esetben a közterület használója köteles a rendelet meghatározott összegű használati díjat az engedély nélküli közterület igénybevételének időtartamára is megfizetni.

(5) Aki közterületet hozzájárulás nélkül, vagy a hozzájárulásban foglaltaktól eltérően használ, azzal szemben - a ténylegesen használt időtartamra és területre – az egyébként az e rendelet szerint meghatározott közterület-használati díj tízszeresének megfelelő összegű díjfizetési kötelezettséget kell megállapítani.

(6) Aki a közterületet jogellenesen használja, az ellen közigazgatási bírságolási eljárás is indítható.

(7) A közterület-használattal kapcsolatos jogszabály alapján lefolytatott közigazgatási bírságolási eljárás nem mentesít a közterület-használati díjfizetési, illetve az eredeti állapot helyreállítási kötelezettség alól.

Az önkormányzat az Alaptörvény „Helyi önkormányzatok” c. fejezete XXXII. cikkének (4) bekezdése alapján rendelet-módosítást a kihirdetését követően haladéktalanul megküldi a megyei kormányhivatalnak.

A jogszabályban előírtaknak és a helyi sajátosságoknak történő teljes körű megfelelés érdekében indokolt az önkormányzatnak a korábbi közterület használatról szóló 3/2013. (04.22.) sz. rendeletét módosítani, kiegészíteni egy új szakasszal.

A jogalkotásról szóló 2010. évi CXXX. törvény (a továbbiakban: Jat.) kötelező feladatként állítja a jogszabály előkészítője elé, hogy előzetes hatásvizsgálatot folytasson le, felmérve ezzel a szabályozás várható következményeit. Megfelelve a Jat. 17. § (1) – (2) bekezdésében foglalt előírásnak az előzetes hatásvizsgálat eredményéről hatásvizsgálati lapot készítettünk.

**ELŐZETES HATÁSVIZSGÁLATI LAP**

**(a jogalkotásról szóló 2010. évi CXXX. törvény 17. §-a alapján)**

A tervezett rendelet várható következményei, különösen:

**a) Társadalmi, gazdasági, költségvetési hatása:**

A lakosság számára a rendelet-módosításnak társadalmi, gazdasági hatása van, hiszen a szabályozás tartalmazza a helyi hatalomgyakorlás eszközeit, lehetőségeit, szerveinek eljárási gyakorlatát. Közvetlen hatást az egyes lakosokra vonatkozón nem gyakorol, közvetetten az arányosabb közteherviselést, a piacképet és a piaci rendet szolgálja.

**b) Környezeti, egészségi következményei:**

A szabályozás-kiegészítésnek a környezetre kímélő/javító hatása van, egészségi következményei nincsenek.

**c) Adminisztratív terheket befolyásoló hatása:** A rendelet-módosításban foglaltak végrehajtásának adminisztratív terheket befolyásoló új hatásai nincsenek.

**d) Egyéb hatása:** nincs

**e) A rendelet-módosítás szükségessége, a jogalkotás elmaradásának várható következményei**: Indokoltnak és szükségesnek látszott az eddiginél részletesebb szabályozás elkészítése, hiányoztak az engedély nélküli közterület használat jogkövetkezményei.

**f) Alkalmazásához szükséges személyi, szervezeti, tárgyi és pénzügyi feltételek:** A jogszabály alkalmazásához szükséges személyi, tárgyi, szervezeti és pénzügyi feltételek rendelkezésre állnak.

**Kérem, hogy a rendeletet-módosítást elfogadni szíveskedjenek!**

Harc, 2016. május 30.

 Balogh Györgyi Tóth Gábor

 aljegyző polgármester

**A rendelet megalkotásának indokolása**

**a jogalkotásról szóló 2010. évi CXXX. törvény 18. §-a alapján**

1. **Társadalmi okok és célok:** a rendelet módosítása által a településen a közterület használat rendje jobban igazodik a részben megváltozott társadalmi körülményekhez, hozzájárul a rendezettebb településkép kialakításához.
2. **Gazdasági okok és célok:** a gazdasági környezet megváltozása és fejlődése indokolta a rendelet-kiegészítést, valamint az engedély nélküli közterület használat jogkövetkezményeinek beemelése a rendeletbe a jogkövető magatartás fejlődését szolgálják.
3. **Szakmai indokok és célok:** erősíteni szükséges a helyi önkormányzat hatósági –szolgáltató jellegét és a településen a rend iránti igényt, így az állampolgárok bizalma az önkormányzat iránt növekszik.